text: Træf for campingvogne i Oksbøl
  25 juli 2012 kl. 11.42
  50 familier er samlet på Camp West i Oksbøl om deres store lidenskab, nemlig MKP-campingvogne. Dem er der stadig 1.200 af.
  Campingvognene stammer fra firmaet M. K. Pedersen i Kolding, der fremstillede de små campingvogne fra slutningen af 1950'erne til 1988, da fabrikken lukkede.
  Vognene havde runde hjørner og buede vinduer, og de var så lette, at de kunne trækkes af en af datidens folkevogne.
  Karrosserifabrikken producerede gennem årene mange forskellige modeller i forskellige farver.
  Produktionen var håndværkspræget, så køberne kunne selv bestemme, hvordan vognene skulle indrettes.
  Vognene blev eksporteret til Grønland, Sverige, Norge, Tyskland, Holland, Svejts, USA, England og Frankrig.
  